Brak ne utječe na osobnu sreću (22/3/03) - 2003-03-21
Ljudi koji su i prije braka bili sretni, obično ostaju sretni i u braku, dok nezadovoljnici ostaju nezadovoljni i nakon što stupe u brak
Znanost odavno tvrdi da su ljudi koji žive u braku sretniji od samaca. Međutim, novo istraživanje pokazuje da sam ulazak u brak vrlo malo utječe na osjećaj sreće i općeg zadovoljstva životom. Kakav će brak biti teško je predvidjeti – ističu znanstvenici. Neki u njemu nalaze sreću, a neki - istinski jad. Većina ljudi nakon ulaska na brak nije ništa sretnija nego što je to bila prije vjenčanja. Međutim, ljudi koji su i prije braka bili sretni, obično ostaju sretni i u braku, dok su nezadovoljnici ostajali nezadovoljni i nakon što su izgovorili sudbinsko “da”. Znanstvenici ovu pojavu objašnjavaju činjenicom da ljudi koji se smatraju sretnima obično imaju široku mrežu prijatelja i poznanika i općenito dobre socijalne kontakte, pa im osjećaj sreće zapravo malo ovisi o braku. Međutim, upravo oni najzadovoljniji padaju u najdublju tugu nakon razvoda ili smrti bračnog druga. Udovcima i udovicama treba u prosjeku osam godina da dostignu prethodnu razinu sreće. A zašto upravo najsretniji postaju nakon gubitka bračnog druga najnesretniji? Zato, tvrde sociolozi, jer oni u pravilu mnogo “ulože” u svoj brak, čak i kada nije savršen, pa doživljavaju i jak osjećaj gubitka. Sociolozi dapače upozoravaju da većina ljudi u braku zapravo ne zna koliko je uložila u svoju bračnu zajednicu. Ovo istraživanje provedeno je u Njemačkoj u razdoblju između 1984. i 1995. i obuhvatilo je oko 24 tisuće ljudi iz svih dobnih skupina. Rezultati istraživanja objavljeni su u najnovijem izdanju časopisa “Journal of Personality and Social Psychology”.